এই পিএসসি পরীক্ষা তুলে দেয়ার জন্য যেকথা আগেও বলেছি আজও আবার একটু বলে শেষ করতে চাই। যেমন যারা পিএসসির আগে-পরে আর পড়বে না ঝরে যাবে তারা ওই লেখাপড়া ভুলে যাবে। কোন কাজে আসবে না তাদের এ লেখাপড়ার সনদ। যারা আর পড়তে পারবে না বা ঝরে যাবে তারা তো দরিদ্র জনগোষ্ঠীর ছেলেমেয়ে। যাদের আর্থিক সমর্থ আছে বা পরিবারে কিছু লেখাপড়া আছে তাদের সন্তানেরা ঝরে যায় না। তারা টিকে থাকে বা টিকিয়ে রাখা হয় সামনের পাবলিক পরীক্ষা পর্যন্ত। দরিদ্র জনগোষ্ঠীর ছেলেমেয়েদের একটু লেখাপড়া শেখাতে চাইলে ওদের অন্তত অষ্টম শ্রেণী অর্থাৎ জেএসসি পর্যন্ত বাধ্যতামূলকভাবে টেনে তুলতে হবে এবং এখানে এসে একটা সনদ হাতে পাওয়া ঠিক আছে। আর লেখাপড়া না করলেও কিছু বিদ্যা তার ঘটে থাকবে। সে একজন লেখাপড়া জানা মানুষ হিসেবে সমাজে বিবেচিত হবে। এখন একথা সত্য যে, দেশের যত পরীক্ষা আছে তার মধ্যে বৃহত্তম সংখ্যক পরীক্ষার্থী অংশ নিয়ে থাকে এ পিএসসি পরীক্ষায়। এ পরীক্ষা তুলে দিলে একে পুঁজি করে নোট-গাইড-কোচিং-এর ব্যবসা কেউ ফেঁদে বসতে পারবে না। পরীক্ষা করে শিশু ও অভিভাবকদের মাথাও খারাপ করে তুলতে পারবে না কেউ। প্রশ্নপত্র ফাঁসের প্রশ্নও আসবে না। শিক্ষা থেকে দুর্নীতি শুরুতেই বহুলাংশে থেমে যাবে। শিশুরাও সাবলীলভাবে সামনে এগিয়ে যেতে পারবে শুরুতে যেমন বলেছি।